b"\n_START_ARTICLE_\nVilaespinosa\n_START_SECTION_\nDescripci\xc3\xb3\n_START_PARAGRAPH_\nMasia de planta rectangular coberta a dues vessants, amb el carener perpendicular a la fa\xc3\xa7ana, orientada a migdia. El portal \xc3\xa9s d'arc rebaixat i es troba descentrat del cos de l'edificaci\xc3\xb3. A la planta s'obre una finestra i dues m\xc3\xa9s al pis, que conserven els ampits i les espieres, amb lloses als angles per a posar-hi flors. A ponent s'hi adossen dos cossos, al primer pis s'obre una finestra i sobresurt un canal de pedra. A aquesta part hi ha altres obertures de construcci\xc3\xb3 recent. A la cara nord hi ha petites cobertures. A llevant s'hi adossa un altre cos amb un balc\xc3\xb3._NEWLINE_Es va construir fent servir granits i gresos calcaris units amb morter de cal\xc3\xa7, els escaires i obertures s\xc3\xb3n de pedra picada. L'estat de conservaci\xc3\xb3 \xc3\xa9s bo._NEWLINE_La Cabana \xc3\xa9s un edifici situat a l'era del mas. \xc3\x89s de planta quadrada (6 x 6 m), coberta a dues vessants amb el carener perpendicular a la fa\xc3\xa7ana, orientada a migdia. A esquerra i dreta s'adossen dos cossos de construcci\xc3\xb3 moderna que s'abriguen sota els vessants del teulat. Al centre de l'edificaci\xc3\xb3 s'obre un portal a la planta i un altre al primer pis que segueix la inclinaci\xc3\xb3 del teulat, la llinda \xc3\xa9s de fusta i segueix una forma triangular. Els materials constructius s\xc3\xb3n gresos blanquinosos i rogencs units amb morter de cal\xc3\xa7. L'estat de conservaci\xc3\xb3 \xc3\xa9s bo.\n_START_SECTION_\nHist\xc3\xb2ria\n_START_PARAGRAPH_\nAntiga masia que, malgrat no conservar cap dada constructiva, es troba registrada al fogatge de la parr\xc3\xb2quia i terme de Sau de l'any 1553. Aleshores habitava el mas un tal MARCH VILLAESPINOSA que era el batlle de la poblaci\xc3\xb3."